
TECHNINĖ SPECIFIKACIJA

1. BENDROJI DALIS

0. Lietuvos mokslo taryba (toliau – Perkančioji organizacija), įgyvendindama Ekonomikos gaivinimo ir atsparumo didinimo priemonės (toliau – EGADP) lėšomis ir Lietuvos Respublikos valstybės biudžeto lėšomis finansuojamą projektą „Sėkmingo dalyvavimo Europos horizonte mokymai“, Nr. 10-041-P-0001 (toliau – Projektas), ketina įsigyti išsamių ir praktinių, orientuotų į konkurencingų programos „Europos horizontas“ antro ramsčio kvietimų paraiškų rengimą mokymų apie inovacijų valdymą ir bendrakūrą, taikant gyvųjų laboratorijų (living labs) metodą, organizavimo ir įgyvendinimo paslaugas.
0. Projektu sprendžiamos problemos – projekte planuojamos investicijos į mokslo ir verslo kompetencijų stiprinimą rengti tarptautines projektų paraiškas mokslinių tyrimų, eksperimentinės plėtros ir inovacijų (toliau – MTEPI) veikloms finansuoti, taip pat projektu siekiama prisidėti prie MTEPI aukšto lygio rezultatų gerinimo ir dalyvavimo tarptautinėse MTEPI programose potencialo didinimo. Tai daroma, įgyvendinant dalį 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos Mokslo plėtros programos pažangos priemonės Nr. 12-001-01-02-01 „Stiprinti inovacijų ekosistemas mokslo centruose“ apraše (toliau – PP) suplanuotų veiksmų. PP ir šiuo projektu planuojama prisidėti prie Nacionalinio pažangos plano 1 strateginio tikslo („Pereiti prie mokslo žiniomis, pažangiosiomis technologijomis, inovacijomis grįsto darnaus ekonomikos vystymosi ir didinti šalies tarptautinį konkurencingumą“) įgyvendinimo ir XVIII Lietuvos Respublikos Vyriausybės programos nuostatų plano iniciatyvų (priemonių), iniciatyvos (priemonės): 1.5.1. „Sukurti ir įgyvendinti misijomis grįstų mokslo ir inovacijų programų modelį, skatinant tarpinstitucinį ir tarpsektorinį bendradarbiavimą“.
0. Projekto tikslas – tobulinti Lietuvos mokslo ir verslo kompetencijas rengti tarptautines projektų paraiškas MTEPI veikloms finansuoti.
0. Projekto tikslinė grupė (projekto naudos gavėjai) – mokslo ir studijų institucijos, įtrauktos į Atviros informavimo konsultavimo orientavimo sistemos registrą, labai mažos, mažos ir vidutinės įmonės bei didelės įmonės. Projekte organizuojamų konsultacijų dalyviai bus šių organizacijų darbuotojai.

1. PIRKIMO OBJEKTAS

2.1. Pirkimo objektas – išsamių ir praktinių, orientuotų į konkurencingų programos „Europos horizontas“ antro ramsčio kvietimų paraiškų rengimą mokymų apie inovacijų valdymą ir bendrakūrą, taikant gyvųjų laboratorijų (living labs) metodą, organizavimo ir įgyvendinimo paslaugas, siekiant tobulinti kompetencijas rengiant tarptautinių projektų paraiškas pagal „Europos horizontas“ programą.
 
2.2. Mokymai turi trukti 2 (dvi) dienas, po 8 (aštuonias) akademines valandas per dieną, mokymai vykdomi kontaktiniu būdu Vilniuje.

2.3. Kiekviename mokymų cikle turi dalyvauti ne mažiau 20–35 dalyviai.

2.4. Mokymai turi būti vedami anglų kalba.

1. REIKALAVIMAI PASLAUGOMS
 3.1. Paslaugų teikėjas turi parengti mokymų programą, apimančią teorines (pranešimų sesijos) ir praktines (dirbtuvės, pratybos) dalis.
3.2. Mokymų programos turinys turi būti orientuotas į praktinį programos „Europos horizontas“ antro ramsčio kvietimų paraiškų rengimo inovacijų valdymo ir bendrakūros aspektą, taikant gyvųjų laboratorijų (living labs) metodą ir turi apimti (bet neapsiriboti), atliepiant „Europos horizonto“ kvietimų prioritetus:
3.2.1. Pagrindinės inovacijų valdymo sąvokos ir paradigmų kaita (atvira inovacija, naudotojų inovacija, atsakinga inovacija);
3.2.2. Gyvųjų laboratorijų (Living Labs) metodo esmė: modelis, pagrindiniai principai, istorija;
3.2.3. Realūs Living Labs pavyzdžiai iš įvairių Europos šalių;
3.2.4. Dalyvių savianalizė: organizacijos konteksto, iššūkių ir poreikių įsivertinimas (kaip pasirengimas kontaktiniams mokymams);
3.2.5. Inovacijų valdymo procesas:
a) Inovacijų valdymo etapų pristatymas (pageidautinumas, įgyvendinamumas, gyvybingumas);
b) Vertės kūrimo ir įgavimo modeliai daugelio suinteresuotųjų šalių aplinkoje (angl. value creation & value capture);
c) Pagrįsto projektinių prielaidų testavimo metodai ir keturi inovacijų patikros žingsniai;
d) Praktinės pratybos, taikant inovacijų valdymo metodus teminėse grupėse.
3.2.6. Bendrakūros metodai ir priemonės:
a) Naudotojais grįstų inovacijų principai ir bendrakūros vaidmuo inovacijų procese;
b) Bendrakūros metodų ir įrankių taikymas inovacijų valdymo etapuose (pageidautinumas, įgyvendinamumas, gyvybingumas);
c) Praktinės sesijos: realių metodų išbandymas (co-creation tools), darbo grupėse atliekamos pratybos.
3.2.7. Naudotojų įtraukimo procesas:
a) Naudotojų įtraukties etapai ir pagrindiniai principai (rekrutavimas, motyvacija, santykių palaikymas);
b) Bendrakūros įgyvendinimas realiomis sąlygomis (real-life settings);
c) Praktinė užduotis – naudotojų įtraukimo scenarijaus kūrimas ir testavimas.
3.2.8. Gyvųjų laboratorijų taikymas poveikio kūrimui:
a) Skirtingi Living Labs organizaciniai tipai, jų projektų struktūra ir veiklos;
b) Reikšmingų rezultatų identifikavimo metodai (angl. outcome definition);
c) Dalyvaujamasis poveikio vertinimas (Participatory Impact Assessment): metodai ir taikymas;
d) Praktinės pratybos: poveikio vertinimo modelio kūrimas, grupinė refleksija ir grįžtamojo ryšio sesija.
3.2.9. Praktiniai aspektai:
a) Dalyvių parengtų koncepcijų pristatymai ir analizė.
b) Trenerių metodinis grįžtamasis ryšys dėl idėjų gyvybingumo, tinkamumo ir įgyvendinamumo;
c) Dalyvių įsivertinimas ir mokymų rezultatų aptarimas.

3.3. Paslaugų teikėjas turi pateikti mokymų medžiagą PDF formatu anglų kalba ne vėliau kaip 1 (viena) darbo dieną prieš mokymus.
3.4. Paslaugų teikėjas turi suderinti mokymų programą su Perkančiąja organizacija ne vėliau kaip prieš 10 (dešimt) darbo dienų iki mokymų pradžios.
3.5. Paslaugų teikėjas užtikrina mokymų vedimą, metodinę medžiagą ir turinio kokybę.
Patalpas, techninę įrangą ir maitinimą dalyviams užtikrina Perkančioji organizacija.

1. TERMINAI

4.1.  Paslaugų įgyvendinimo terminas  – 2025 m. gruodžio 31 d. (imtinai)

